Meno Priezvisko, Ulica, PSČ Mesto

Názov školy

Ulica a číslo

PSČ Mesto

V mesto, dátum

Vec: Žiadosť zákonného zástupcu – rodiča o informácie o maloletom dieťati

Ako otec a zákonný zástupca žiaka 1. ročníka Meno Priezvisko, nar. dátum narodenia trvalým bydliskom adresa **žiadam o nasledujúce informácie o mojom synovi:**

Prospech, správanie, vymeškané hodiny, záujmové krúžky, prihlasovacie údaje do žiackej knižky, prípadne ďalšie dôležité informácie v školskom roku 2016/17.

Zákonný zástupca dieťaťa má podľa § 144 ods. 6 Zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov právo byť informovaný o výchovno-vzdelávacích výsledkoch svojho dieťaťa.

Zákon č. 40/1964 Zb. Občiansky zákonník v § 27 ods. 1 uvádza, že Zákon o rodine upravuje, kto je zákonným zástupcom maloletého dieťaťa.

V zákone č. 36/2005 Z.z. o rodine a o zmene a doplnení niektorých zákonov je v § 28 uvedené, že zastupovanie maloletého dieťaťa je súčasťou rodičovských práv a povinností. Rodičovské práva a povinnosti majú obaja rodičia. Jeden z rodičov ich vykonáva vtedy, ak druhý z rodičov nežije, je neznámy alebo ak nemá spôsobilosť na právne úkony v plnom rozsahu. A platí to aj v prípade, ak jeden z rodičov bol pozbavený rodičovských práv a povinností, ak mu bol výkon rodičovských práv a povinností obmedzený alebo pozastavený. V § 31 ods. 1 Zákon o rodine uvádza, že rodičia zastupujú maloleté dieťa pri právnych úkonoch, na ktoré nie je spôsobilé. Medzi základnými zásadami Zákona o rodine je v Čl. 4 ustanovenie: ***„Rodičovské práva a povinnosti patria obom rodičom.“*** Toto ustanovenie vysvetľuje, aký bol zámer zákonodarcu a akým spôsobom je potrebné zákon vykladať.

Najvyšší súd SR v rozhodnutí, ktorým zrušil uznesenie Krajského súdu v Banskej Bystrici sp. zn. 17 CoE 157/2010 uvádza: *„Z vyššie citovaných ustanovení teda vyplýva, že* ***rodičovské práva a povinnosti, a teda aj právo zastupovať svoje maloleté dieťa, majú obaja rodičia****. Rodičovské práva a povinnosti vykonáva, a teda aj zastupuje maloleté dieťa, len jeden z rodičov v prípadoch predpokladaných § 28 ods. 3 Zákona o rodine. Od zásahov do rodičovských práv a povinností jedného z rodičov podľa § 38 Zákona o rodine, spočívajúcich v ich pozastavení, obmedzení alebo pozbavení, treba dôsledne odlišovať úpravu rodičovských práv a povinností podľa § 24, § 25, § 36 ods. 1 Zákona o rodine spočívajúcu najmä vo zverení maloletého dieťaťa do osobnej starostlivosti jedného z rodičov.* ***Rodičovské práva a povinnosti podľa § 28 ods. 1 Zákona o rodine, teda aj právo a povinnosť zastupovať svoje maloleté dieťaťa, zostávajú obidvom rodičom zachované aj po rozhodnutí súdu o úprave výkonu rodičovských práv a povinností. Rodičovské práva a povinnosti podľa § 28 ods. 1 Zákona o rodine zostávajú rodičovi zachované i vtedy, ak mu súd predbežným opatrením nariadi, aby odovzdal dieťa do starostlivosti druhého z rodičov alebo do starostlivosti toho, koho označil súd, a aby platil výživné na dieťa v nevyhnutnej miere.“***

Vzhľadom na to, že v praxi prichádzalo k nesprávnemu vnímaniu pojmov Zákona o rodine ohľadne zastupovania maloletých detí, Ministerstvo školstva, vedy, výskumu a športu Slovenskej republiky vydalo dňa 10.11.2013 Vyjadrenie vo veci poskytovania informácií a vyžadovaniu súhlasu s poskytovaním odbornej intervencie rodičov detí - v prílohe. Toto Vyjadrenie informuje odbory školstva na obvodných úradoch o tom, kto je zákonným zástupcom dieťaťa. Vyjadrenie sa zameriava aj na neštandardné situácie, keď rodičia dieťaťa spolu nežijú a/alebo sú rozvedení. Toto je zrejmé z nasledujúcich častí textu Vyjadrenia:

*„...zákon o školách pre účely zákona používa legislatívnu skratku „zákonný zástupca“, ktorá zahŕňa aj rodičov maloletého dieťaťa, pričom nijakým spôsobom negatívne nevymedzuje, že ide len o tých rodičov, ktorým je maloleté dieťa zverené do osobnej starostlivosti, ani postavenie rodičov inak nerozlišuje.“*

*„Rodičovské práva prináležia v plnej miere nielen manželom, ale aj druhovi a družke, rozvedeným manželom, osvojiteľom, aj rodičom dieťaťa, ktorí spolu nežijú.“*

*„...rodičovské práva a povinnosti zostávajú po rozvode zachované obom rodičom, vrátane oprávnenia a povinnosti zastupovať maloleté deti a spravovať ich majetok.“*

Zákon o rodine ponechaním rodičovských práv a povinností obom rodičom aj na obdobie po rozvode aplikuje základné práva rodičov na rovnaké zaobchádzanie a ochranu pred diskrimináciou. Samotný rozvod nie je dostatočný dôvod na to, aby jeden z biologických rodičov maloletého dieťaťa bol zbavený rodičovských práv a povinností. Jednalo by sa o zvýhodnenie druhého rodiča a nerovný prístup, čiže porušenie základného ľudského práva zakotveného v Listine základných práv a slobôd a v Ústave SR.

Vyššie uvedené jasne preukazuje, že mám právo na také informácie o svojom synovi, ktoré škola poskytuje aj ostatným rodičom a na uplatnenie svojho práva  využívam a budem využívať zákonom dané možnosti. Žiadam preto o sprístupnenie požadovaných informácií o mojom synovi v informačnom systéme školy. Informácie žiadam zaslať emailom na emailovú adresu/listom na moju adresu v záhlaví listu/sprístupniť osobne ihneď/dňa dátum v škole.

S úctou a pozdravom

Meno Priezvisko

Príloha: Vyjadrenie vo veci poskytovania informácií a vyžadovaniu súhlasu s poskytovaním odbornej intervencie rodičov detí